Helle Bonnesen (KF), 2023-03-28:
Det er ikke så lang tid siden, at vi her i salen sidst var sammen med udenrigsministeren om en udenrigspolitisk redegørelse, og nu er vi her så igen med en redegørelse om udvalgte internationale organisationer, og atter en gang er sagen jo den, at Rusland fylder over det hele, fylder meget.
Internationale organisationer viser ofte deres værd, og det gør de især i krigstid, hvor vi virkelig får lejlighed til at diskutere dem.
Det gælder OSCE, som Rusland stadig væk er medlem af, og hvor de sædvanlige støtter af Rusland ikke direkte støtter Rusland, men forholder sig tavse, og det er trods alt et lille lys i mørket.
Det viser sig i Europarådet, hvor man for nylig har genbekræftet fælles værdier om demokrati, retsstatsprincipper og menneskerettigheder i Europa.
Men det viser også sårbarheden, når nu vi skal evaluere Østersørådets fremtid, efter Rusland er trådt ud.
Organisationer er vigtige, og lige nu ser vi både sårbarheden og styrken i dem.
Som andre ordførere her har været inde på, har krigen virkelig udfordret vores opfattelse af området og tvinger os til at reflektere, revurdere og redefinere uden at gå på kompromis med de grundlæggende tanker.
Hvis vi først ser på OSCE, har samarbejdet længe været under stærkt pres både fra Rusland og fra Hviderusland, eller Belarus siden 2021.
De normale regler er sat ud af spil.
Sædvaner er ikke længere sædvaner, og det er svært at gennemføre traditionelle processer og møder.
Så meget desto vigtigere er det, at vi er repræsenteret og gør en indsats, hvilket redegørelsen også med al tydelighed viser at vi gør.
Polen har haft en alvorlig og svær formandsopgave i 2022 midt i en sjældent svær tid.
Nu overtager Nordmakedonien stafetten, og håndteringen af de uformelle platforme bliver helt central.
Det bør Danmark fortsat støtte formandslandet i.
Det handler om at give Ukraine tid og styrke.
Det handler om at give Ukraine taletid og solidaritet, og at vi har et vedvarende fokus på menneskerettighederne.
Vi må ikke give op, og vi skal fortsætte på bedste vis ud fra de spilleregler, vi kan.
Også i Europarådet har Rusland fyldt meget, desværre.
Medlemskabet blev først suspenderet, og senere blev man helt ekskluderet fra Europarådet – en nødvendig og naturlig følge af krigens start i Ukraine.
Og Rusland fortsætter med at fylde.
Dels vil menneskerettighedsdomstolen antage nye sager for overtrædelse af Den Europæiske Menneskerettighedskonvention, og så er der den økonomiske side af det, og det er glædeligt, at de øvrige nationer er blevet enige om at gå sammen om at udfylde det økonomiske hul, som Rusland har efterladt sig, så vi fortsat har det bærende element.
Krigen i Ukraine har også været springbræt til andre ting, såsom at Europarådets Udviklingsbank nu har besluttet at invitere Ukraine til optagelse i udviklingsbanken, og det er sket med dansk støtte, hvilket er glædeligt.
Menneskerettighedsdomstolen har også været i aktion i forbindelse med Tyrkiets manglende efterlevelse.
Og i den mere glædelige afdeling har Kosovo formelt søgt om at blive medlem.
Der er ikke umiddelbart enighed om optagelse, men lad os arbejde for, at det kan ske.
Også i Østersørådet har krigen spillet ind med først suspendering og derefter udtræden af såvel Rusland som Belarus.
Men i det her tilfælde er der tale om centrale lande ud af langt færre lande, og derfor giver det god mening, at udenrigsministeren nu har bestemt sig for en refleksion over fremtiden for rådet.
Vi ser frem til juni 2023, hvor vi forventer at komme nærmere en form for konklusion.
Og vi håber, at arbejdet kan redefineres og fokusere på de opgaver, som stadig væk kalder på en platform, regional dialog og samarbejde.
Vigtige og mangeartede opgaver som alt fra havvind, flygtningestrømme og områdets kontakt til krigen i Ukraine vidner om eksistensberettigelse.
Opgaver er der nok af.
Alt i alt kan jeg sige det samme, som jeg gjorde i starten, og som jeg sagde det i den seneste udenrigspolitiske redegørelse her
: Tænk, hvor sker der meget på så kort tid.
Konservative tager redegørelsen til efterretning.